Užívanie Desloratadine Actavis 5mg v tehotenstve
Dobrý deň, 
mám silnú alergiu a keďže som v skorom štádiu tehotenstva, alergológ mi predpísal Aerius. V lekárni mi dali namiesto Aerius lieky Desloratadine Actavis, že ide o rovnakú účinnú látku. V príbalovom letáku sa píše, že sa liek neodporúča užívať počas tehotenstva.

Môžem teda liek užívať?
Dobrý deň,
ďakujeme za Vašu otázku.
Liek Desloratadin Actavis obsahuje rovnakú účinnú látku ako liek Aerius - dezloratadín. Veľké množstvo údajov u tehotných žien nepoukazuje na negatívny vplyv dezloratadínu na plod. U tehotných žien sa z etických dôvodov nevykonávajú klinické skúšky liekov a lekár predpisuje lieky na základe skúseností z praxe a zváženia prínosu liečby a možných rizík z nej vyplývajúcich. Z toho dôvodu je vhodné dodržať liečebné odporúčania lekára, ktorému je známy Váš zdravotný stav.
Prajem pevné zdravie.
S pozdravom
PharmDr. Veronika Kiabová